DECRETO 197/2020, do 27 de novembro, do presidente da Xunta de Galicia, polo que se modifica o Decreto 179/2020, do 4 de novembro, do presidente da Xunta de Galicia, polo que se adoptan medidas no territorio da Comunidade Autónoma de Galicia para facer fronte á crise sanitaria, na condición de autoridade competente delegada no marco do estado de alarma declarado polo Real decreto 926/2020, do 25 de outubro, polo que se declara o estado de alarma para conter a propagación de infeccións causadas polo SARS-CoV-2.
Presidencia da Xunta de Galicia — I. Disposicións xerais — 27/11/2020

Mediante o Real decreto 926/2020, do 25 de outubro, declarouse o estado de alarma para conter a propagación de infeccións causadas polo SARS-CoV-2. A dita declaración afectou todo o territorio nacional e a súa duración inicial estendeuse, conforme o disposto no seu artigo 4, ata as 00.00 horas do día 9 de novembro de 2020.
Conforme o artigo 2 do dito real decreto, para os efectos do estado de alarma, a autoridade competente será o Goberno da Nación. En cada comunidade autónoma e cidade con estatuto de autonomía, a autoridade competente delegada será quen desempeñe a presidencia da comunidade autónoma ou cidade con estatuto de autonomía, nos termos establecidos no real decreto. As autoridades competentes delegadas quedan habilitadas para ditar, por delegación do Goberno da Nación, as ordes, resolucións e disposicións para a aplicación do previsto nos artigos 5 a 11 do real decreto sen que para iso sexa preciso tramitar ningún procedemento administrativo, nin será de aplicación o previsto no segundo parágrafo do artigo 8.6 e no artigo 10.8 da Lei 29/1998, do 13 de xullo, reguladora da xurisdición contencioso-administrativa.
En concreto, o artigo 6.2 do Real decreto 926/2020, do 25 de outubro, prevé que a autoridade competente delegada que corresponda poderá limitar a entrada e saída de persoas en ámbitos territoriais de carácter xeograficamente inferiores á comunidade autónoma, coas excepcións previstas no artigo 6.1.
Pola súa banda, o artigo 7 do mesmo texto normativo dispón que a permanencia de grupos de persoas en espazos de uso público, tanto pechados como ao aire libre, quedará condicionada a que non se supere o número máximo de seis persoas, salvo que se trate de conviventes e sen prexuízo das excepcións que se establezan en relación con dependencias, instalacións e establecementos abertos ao público. A permanencia de grupos de persoas en espazos de uso privado quedará condicionada a que non se supere o número máximo de seis persoas, salvo que se trate de conviventes. No caso das agrupacións en que se inclúan tanto persoas conviventes como persoas non conviventes, o número máximo será de seis persoas. Conforme o artigo 9, a eficacia desta medida nunha comunidade autónoma producirase cando a autoridade competente delegada o determine. Ademais, o artigo 7 recolle a posibilidade de que a autoridade competente delegada correspondente determine, no seu ámbito territorial, á vista da evolución dos indicadores sanitarios, epidemiolóxicos, sociais, económicos e de mobilidade, logo de comunicación ao Ministerio de Sanidade, e de acordo co previsto no artigo 13, que o número máximo sexa inferior a seis persoas, salvo que se trate de conviventes. Así mesmo, as autoridades competentes delegadas poderán, no seu ámbito territorial, establecer excepcións respecto de persoas menores ou dependentes, así como calquera outra flexibilización da limitación.
De acordo co artigo 8 do real decreto, a autoridade competente delegada poderá limitar a permanencia de persoas en lugares de culto mediante a fixación de limitación de capacidade para reunións, celebracións e encontros relixiosos, atendendo ao risco de transmisión que poida resultar dos encontros colectivos, sen que a dita limitación poida afectar en ningún caso o exercicio privado e individual da liberdade relixiosa.
E, conforme o artigo 10 da norma, a autoridade competente delegada en cada comunidade autónoma poderá, no seu ámbito territorial, á vista da evolución dos indicadores sanitarios, epidemiolóxicos, sociais, económicos e de mobilidade, logo de comunicación ao Ministerio de Sanidade, e de acordo co previsto no artigo 13, modular, flexibilizar e suspender a aplicación das medidas previstas nos artigos 6, 7 e 8, co alcance e ámbito territorial que determine.
O 29 de outubro de 2020, o Congreso dos Deputados autorizou a prórroga do estado de alarma ata o 9 de maio de 2021. Conforme o artigo 2 do Real decreto 956/2020, do 3 de novembro, polo que se prorroga o estado de alarma declarado polo Real decreto 926/2020, do 25 de outubro, polo que se declara o estado de alarma para conter a propagación de infeccións causadas polo SARS-CoV-2, a prórroga establecida no dito real decreto estenderase desde as 00.00 horas do día 9 de novembro de 2020 ata as 00.00 horas do día 9 de maio de 2021, e someterase ás condicións establecidas no Real decreto 926/2020, do 25 de outubro, e nos decretos que, se é o caso, se adopten en uso da habilitación conferida pola disposición derradeira primeira do citado Real decreto 926/2020, do 25 de outubro, sen prexuízo do establecido nas disposicións que recolle o propio real decreto de prórroga.
En consecuencia, durante a vixencia do estado de alarma e da súa prórroga, as medidas previstas no Real decreto 926/2020, do 25 de outubro, deberán adoptarse na condición de autoridade competente delegada, nos termos previstos no dito real decreto e no real decreto de prórroga.
Neste contexto normativo derivado do estado de alarma vixente, e ante a evolución da situación epidemiolóxica e sanitaria na Comunidade Autónoma de Galicia, ditouse o Decreto 179/2020, do 4 de novembro, do presidente da Xunta de Galicia, polo que se adoptan medidas no territorio da Comunidade Autónoma de Galicia para facer fronte á crise sanitaria, na condición de autoridade competente delegada no marco do estado de alarma declarado polo Real decreto 926/2020, do 25 de outubro, polo que se declara o estado de alarma para conter a propagación de infeccións causadas polo SARS-CoV-2.
En concreto, no dito decreto recóllense, á vista do indicado no Informe da Dirección Xeral de Saúde Pública, do 4 de novembro de 2020, e tras escoitar as recomendacións do comité clínico reunido para estes efectos, tres tipos de limitacións:
a) Limitacións de entrada e saída de persoas en determinados ámbitos territoriais, agás certas excepcións, contidas no punto primeiro do decreto.
b) Limitacións da permanencia de grupos de persoas en espazos de uso público e de uso privado, agás supostos excepcionais e xustificados, contidas no punto segundo do decreto. Con carácter xeral, establécese unha limitación de grupos aos formados por un máximo de seis persoas, agás que sexan persoas conviventes. Non obstante, en determinados ámbitos territoriais e tendo en conta a situación epidemiolóxica e sanitaria máis desfavorable existente neles ou en concellos cos cales existe unha forte interrelación, é aplicable a medida máis restritiva, consistente na limitación de grupos aos constituídos só por persoas conviventes. Actualmente, estes últimos ámbitos territoriais son os mesmos en que rexen as limitacións de entrada e saída de persoas.
c) Limitacións da permanencia de persoas en lugares de culto, contidas no punto terceiro do decreto, no cal se establecen limitacións de capacidade de carácter xeral para o territorio autonómico e limitacións de capacidade máis restritivas nos ámbitos territoriais en que rexen as limitacións de entrada e saída de persoas.
Conforme o punto quinto do decreto, as medidas previstas nel manterán a súa eficacia ata as 15.00 horas do 4 de decembro de 2020. Non obstante o anterior, en cumprimento dos principios de necesidade e de proporcionalidade, as medidas deberán ser obxecto de seguimento e de avaliación continua, co fin de garantir a súa adecuación á situación epidemiolóxica e sanitaria e para os efectos, de ser necesario, da súa modificación ou levantamento.
Posteriormente ditáronse o Decreto 181/2020, do 9 de novembro, do presidente da Xunta de Galicia, que deu nova redacción ao punto terceiro do Decreto 179/2020, do 4 de novembro, relativo ás limitacións á permanencia de persoas en lugares de culto, e o Decreto 182/2020, do 13 de novembro, polo que se dispuxo a aplicación, nos concellos da comarca de Bergantiños, agás o concello da Laracha, e no concello de Ribadavia, das limitacións de entrada e saída de persoas previstas no punto primeiro do Decreto 179/2020, do 4 de novembro, e das limitacións máis restritivas ás agrupacións de persoas en espazos de uso público e de uso privado e en lugares de culto, contidas, respectivamente, no número 2 do punto segundo e no número 2 do punto terceiro do dito decreto.
Así mesmo, ditouse o Decreto 186/2020, do 18 de novembro, en que se ampliou o ámbito territorial de aplicación das limitacións de entrada e saída de persoas ao ámbito delimitado de forma conxunta polos concellos de Sanxenxo e do Grove, e se estenderon ao concello de Sanxenxo as limitacións máis restritivas ás agrupacións de persoas en espazos de uso público e de uso privado e en lugares de culto, contidas, respectivamente, no número 2 do punto segundo e no número 2 do punto terceiro do Decreto 179/2020, do 4 de novembro, na súa redacción vixente.
Seguidamente, ditouse o Decreto 187/2020, do 20 de novembro, en que, por unha banda, se levantou no concello do Carballiño a limitación perimetral, así como as limitacións máis restritivas ás agrupacións de persoas en espazos de uso público e de uso privado e en lugares de culto, contidas, respectivamente, no número 2 do punto segundo e no número 2 do punto terceiro do Decreto 179/2020, do 4 de novembro. E, por outra banda, dispúxose a aplicación, nos concellos de Vilalba e A Laracha, das ditas limitacións máis restritivas ás agrupacións de persoas en espazos de uso público e de uso privado e en lugares de culto. Ademais, respecto do concello da Laracha, a limitación de entrada e saída de persoas, agás certas excepcións, estableceuse no ámbito territorial delimitado de forma conxunta polos concellos da comarca de Bergantiños sometidos ao mesmo nivel de restricións. E, no caso de Vilalba, estableceuse a limitación de entrada e saída de persoas, agás certas excepcións, no ámbito territorial do propio concello.
Finalmente, ditouse o Decreto 194/2020, do 25 de novembro, en que se levantaron as medidas máis restritivas do punto primeiro, do número 2 do punto segundo e do número 2 do punto terceiro do Decreto 179/2020, do 4 de novembro, nos concellos de Verín, Monforte de Lemos, Campo Lameiro, Amoeiro, Coles, Boqueixón, Val do Dubra e Trazo, e se acordou a aplicación de tales medidas máis restritivas no concello de Moaña.
A evolución da situación nos concellos de Viveiro, Toén, San Cibrao das Viñas, Mugardos, Vedra e O Pino experimentou unha mellora significativa, polo que resulta necesario adaptar as medidas específicas de prevención á situación epidemiolóxica actual nestes concellos. Así, nos informes da Dirección Xeral de Saúde Pública, do 27 de novembro de 2020, sobre as comarcas respectivas, á vista das taxas acumuladas a 14 días nos concellos antes indicados, recoméndase que se levanten as medidas máis restritivas que se viñan aplicando neles.
Por outro lado, a situación sanitaria e epidemiolóxica nos concellos de Cee, Dumbría, Muxía, Meaño, Meis e Ribadumia fai necesario aplicar nestes concellos medidas máis restritivas.
Neste sentido, o Informe da Dirección Xeral de Saúde Pública, do 27 de novembro de 2020, sobre a comarca de Fisterra, indica que a taxa de incidencia global dos últimos 14 días para a comarca de Fisterra ten un valor superior ao rexistrado en Galicia. Esta taxa é debida fundamentalmente á situación epidemiolóxica do concello de Muxía, cuxa taxa acumulada a 14 días é de 751,6 casos por cada cen mil habitantes, e dos concellos de Dumbría e Cee, que presentan taxas acumuladas a 14 días de 704 casos por cada cen mil habitantes e 238,5 casos por cada cen mil habitantes, respectivamente. Por outro lado, a media das taxas acumuladas a 3, 7 e 14 días presenta unha tendencia ascendente, ao igual que o valor do número reprodutivo instantáneo que, ademais, amosa un valor por riba do 1. De acordo co exposto, o informe recomenda aplicar medidas máis restritivas nos concellos indicados.
Así mesmo, o Informe da Dirección Xeral de Saúde Pública, do 27 de novembro de 2020, sobre a comarca do Salnés, indica que a taxa acumulada a 14 días na comarca foi superior á observada no global de Galicia. Ben que a maioría dos concellos desta comarca teñen medidas restritivas adicionais ás establecidas para a Comunidade Autónoma de Galicia, os datos seguen sen mellorar, o que indica que o gromo non está aínda controlado. O valor do número reprodutivo instantáneo aínda amosa un valor por riba do limiar de 1, o que significa que segue a manterse a transmisión. Por outro lado, case todos os indicadores de risco da comarca amosan criterios con valores de alto risco, como a incidencia acumulada a tres días na área e no período estudado, o número de pacientes que ingresan en unidades de hospitalización ou a porcentaxe de PCR positivas entre os contactos estreitos dun caso confirmado. Así mesmo, cómpre destacar que, salvo o concello da Illa de Arousa, o resto dos concellos da comarca presentan taxas acumuladas a 14 días superiores á de Galicia. Así, o concello de Meis amosa unha taxa acumulada a 14 días de 521,8 casos por cada cen mil habitantes, e os de Meaño e Ribadumia, unhas taxas de 493,2 casos por cada cen mil habitantes e 316,7 casos por cada cen mil habitantes, respectivamente. A situación epidemiolóxica actual da comarca do Salnés indica que a transmisión segue a manterse. A presenza de indicadores de gromo en niveis de alto risco e o feito de que o grupo en que se recollen as taxas máis altas sexa a xente nova, en que a infección pode ser asintomática ou pauciasintomática, favorecendo deste xeito a transmisión, indican que a situación na comarca non está controlada. De acordo co exposto, o informe recomenda que todos os concellos da comarca do Salnés manteñan as medidas que xa teñen establecidas, salvo no caso dos concellos de Meis, Meaño e Ribadumia, para os cales se propón adoptar as mesmas medidas restritivas que xa teñen os ámbitos territoriais formados por Vilagarcía de Arousa, Vilanova de Arousa e Cambados, por un lado, e Sanxenxo e O Grove, por outro.
Tendo en conta o indicado nos ditos informes, e tras escoitar as recomendacións do subcomité clínico reunido para estes efectos, a situación epidemiolóxica e sanitaria nos concellos de Viveiro, Toén, San Cibrao das Viñas, Mugardos, Vedra e O Pino determina que procede levantar, nos ditos concellos, a limitación perimetral, así como as limitacións máis restritivas ás agrupacións de persoas en espazos de uso público e de uso privado e en lugares de culto, contidas, respectivamente, no número 2 do punto segundo e no número 2 do punto terceiro do Decreto 179/2020, do 4 de novembro.
No que atinxe aos concellos de Cee, Dumbría, Muxía, Meaño, Meis e Ribadumia, a situación epidemiolóxica e sanitaria determina a necesidade de aplicación nos ditos concellos, con urxencia, das limitacións de entrada e saída de persoas previstas no punto primeiro do Decreto 179/2020, do 4 de novembro, e das limitacións máis restritivas ás agrupacións de persoas en espazos de uso público e de uso privado e en lugares de culto, contidas, respectivamente, no número 2 do punto segundo e no número 2 do punto terceiro do dito decreto, na súa redacción vixente.
En concreto, a limitación de entrada e saída de persoas, agás certas excepcións, establécese, por unha banda, no ámbito territorial delimitado de forma conxunta polos concellos de Cee, Dumbría e Muxía e, por outra banda, no ámbito territorial delimitado de forma conxunta polos concellos de Meaño, Meis e Ribadumia, e ten por finalidade controlar a transmisión da enfermidade e conter a irradiación a outros lugares limítrofes dos ámbitos territoriais delimitados.
A medida, consistente na limitación de agrupacións de persoas ás constituídas só por persoas conviventes, ten por finalidade intentar controlar a transmisión aumentando nos concellos citados no parágrafo precedente o nivel de restrición dos contactos familiares e sociais, tendo en conta a situación epidemiolóxica e sanitaria máis desfavorable existente neles. Debe lembrarse, neste sentido, que o Auto 40/2020, do 30 de abril de 2020, do Tribunal Constitucional, no seu fundamento xurídico cuarto, ao ponderar a relevancia das especiais circunstancias derivadas da crise sanitaria creada pola pandemia no exercicio do dereito de reunión, salientou como, ante a incerteza sobre as formas de contaxio, sobre o impacto real da propagación do virus, así como sobre as consecuencias a medio e longo prazo para a saúde das persoas que se viron afectadas, as medidas de distanciamento social, confinamento domiciliario e limitación extrema dos contactos e actividades grupais son as únicas que se demostraron eficaces para limitar os efectos dunha pandemia de dimensións descoñecidas ata a data. Procede advertir, ademais, que a medida de limitación de grupos non é absoluta, senón que está matizada por unha serie de importantes excepcións.
Na mesma liña, debe estenderse aos concellos indicados a medida máis restritiva de limitación de capacidade nos lugares de culto a un terzo, prevista na redacción vixente do número 2 do punto terceiro do Decreto 179/2020, do 4 de novembro, para os concellos cunha situación epidemiolóxica e sanitaria máis desfavorable, co fin de evitar concentracións de persoas e de manter a coherencia cos límites de capacidade máis restritivos que se prevén para outras actividades, co obxectivo de previr e reducir o risco de transmisión. Cabe indicar, neste sentido, que con esta mesma data se acorda, mediante orde da persoa titular da Consellería de Sanidade, no exercicio das súas competencias propias como autoridade sanitaria autonómica, a extensión aos concellos indicados da aplicación das medidas máis restritivas contidas nos anexos II e III da Orde do 4 de novembro de 2020 pola que se establecen medidas de prevención específicas como consecuencia da evolución da situación epidemiolóxica derivada do COVID-19 na Comunidade Autónoma de Galicia.
Procede, en consecuencia, introducir no Decreto 179/2020, do 4 de novembro, as modificacións necesarias, con fundamento normativo nos artigos 2, 6, 7, 8, 9 e 10 do Real decreto 926/2020, do 25 de outubro, antes citados.
De acordo co exposto, por proposta do conselleiro de Sanidade, e na condición de autoridade competente delegada, por delegación do Goberno da Nación, conforme o disposto nos artigos 2, 6, 7, 8, 9 e 10 do Real decreto 926/2020, do 25 de outubro, polo que se declara o estado de alarma para conter a propagación de infeccións causadas polo SARS-CoV-2,
Primeiro.
Modificación do Decreto 179/2020, do 4 de novembro, do presidente da Xunta de Galicia, polo que se adoptan medidas no territorio da Comunidade Autónoma de Galicia para facer fronte á crise sanitaria, na condición de autoridade competente delegada no marco do estado de alarma declarado polo Real decreto 926/2020, do 25 de outubro, polo que se declara o estado de alarma para conter a propagación de infeccións causadas polo SARS-CoV-2
O Decreto 179/2020, do 4 de novembro, do presidente da Xunta de Galicia, polo que se adoptan medidas no territorio da Comunidade Autónoma de Galicia para facer fronte á crise sanitaria, na condición de autoridade competente delegada no marco do estado de alarma declarado polo Real decreto 926/2020, do 25 de outubro, polo que se declara o estado de alarma para conter a propagación de infeccións causadas polo SARS-CoV-2, queda modificado como segue:
Un. Tendo en conta a situación epidemiolóxica e sanitaria no concello de Mugardos, exclúese o dito concello da aplicación das limitacións de entrada e saída de persoas e das limitacións máis restritivas á permanencia de agrupacións de persoas en espazos de uso público e de uso privado e en lugares de culto, contidas, respectivamente, no punto primeiro, no número 2 do punto segundo e no número 2 do punto terceiro do Decreto 179/2020, do 4 de novembro, na súa redacción vixente, modificando para tal fin a letra d) do número 1 do punto primeiro do dito decreto, que queda redactada como segue:
«d) Do ámbito territorial delimitado de forma conxunta polos concellos de Ferrol, Ares, Neda, Narón e Fene».
Dous. Tendo en conta a situación epidemiolóxica e sanitaria nos concellos de San Cibrao das Viñas e Toén, exclúense os ditos concellos da aplicación das limitacións de entrada e saída de persoas e das limitacións máis restritivas á permanencia de agrupacións de persoas en espazos de uso público e de uso privado e en lugares de culto, contidas, respectivamente, no punto primeiro, no número 2 do punto segundo e no número 2 do punto terceiro do Decreto 179/2020, do 4 de novembro, na súa redacción vixente, modificando para tal fin a letra e) do número 1 do punto primeiro do dito decreto, que queda coa seguinte redacción:
«e) Do ámbito territorial delimitado de forma conxunta polos concellos de Ourense, Barbadás e O Pereiro de Aguiar».
Tres. Tendo en conta a situación epidemiolóxica e sanitaria nos concellos do Pino e Vedra, procede excluír os ditos concellos da aplicación das limitacións de entrada e saída de persoas e das limitacións máis restritivas á permanencia de agrupacións de persoas en espazos de uso público e de uso privado e en lugares de culto, contidas, respectivamente, no punto primeiro, no número 2 do punto segundo e no número 2 do punto terceiro do Decreto 179/2020, do 4 de novembro, modificando para tal fin a letra f) do número 1 do punto primeiro do dito decreto, que queda coa seguinte redacción:
«f) Do ámbito territorial delimitado de forma conxunta polos concellos de Santiago de Compostela, Ames, Oroso e Teo».
Catro. Tendo en conta a situación epidemiolóxica e sanitaria no concello de Viveiro, exclúese o dito concello da aplicación das limitacións de entrada e saída de persoas e das limitacións máis restritivas á permanencia de agrupacións de persoas en espazos de uso público e de uso privado e en lugares de culto, contidas, respectivamente, no punto primeiro, no número 2 do punto segundo e no número 2 do punto terceiro do Decreto 179/2020, do 4 de novembro, na súa redacción vixente. As ditas limitacións deben, en cambio, ser aplicadas nos concellos de Cee, Dumbría e Muxía tendo en conta a situación epidemiolóxica e sanitaria nos ditos concellos. En consecuencia, modifícase a letra j) do número 1 do punto primeiro do dito decreto, que queda coa seguinte redacción:
«j) Do ámbito territorial delimitado de forma conxunta polos concellos de Cee, Dumbría e Muxía».
Cinco. Tendo en conta a situación epidemiolóxica e sanitaria dos concellos de Meaño, Meis e Ribadumia, procede a aplicación nos citados concellos das limitacións de entrada e saída de persoas e das limitacións máis restritivas á permanencia de agrupacións de persoas en espazos de uso público e de uso privado e en lugares de culto, contidas, respectivamente, no punto primeiro, no número 2 do punto segundo e no número 2 do punto terceiro do Decreto 179/2020, do 4 de novembro, na súa redacción vixente, engadindo unha letra u) ao número 1 do punto primeiro do dito decreto coa seguinte redacción:
«u) Do ámbito territorial delimitado de forma conxunta polos concellos de Meaño, Meis e Ribadumia».
Segundo.
Eficacia
Este decreto terá efectos desde as 00.00 horas do 28 de novembro de 2020.
Terceiro.
Recursos
Contra este decreto poderase interpor recurso contencioso-administrativo, ante a Sala do Contencioso-Administrativo do Tribunal Supremo, no prazo de dous meses contados desde o día seguinte ao da súa publicación, conforme os artigos 12.1.a) e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, vinte e sete de novembro de dous mil vinte